Broj: 711-I-50-M-461/22-03-17

Zagreb, 9. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Eduarda Kolića, vršitelja dužnosti ravnatelja Javne ustanove Nacionalni park Brijuni,** za davanjem mišljenja Povjerenstva,na 196. sjednici održanoj dana 9. prosinca 2022.g. daje sljedeće

**MIŠLJENJE**

**Eduard Kolić, vršitelj dužnosti ravnatelja Javne ustanove Nacionalni park Brijuni, povodom obnašanja navedene dužnosti smatra se obveznikom u smislu odredbe članka 3. stavka 1. podstavka 61. ZSSI/21-a te je dužan Povjerenstvu podnijeti imovinsku karticu.**

Obrazloženje

Zahtjev za davanjem mišljenja Povjerenstva podnio je Eduard Kolić, vršitelj dužnosti Javne ustanove Nacionalni park Brijuni. U knjigama ulazne pošte Povjerenstva zahtjev je zaprimljen 30. studenoga 2022. pod poslovnim brojem 711-U-9057-M-461/22-01-3, povodom kojeg se vodi predmet broj M-461/22.

Člankom 3. stavkom 1. podstavkom 61. ZSSI/21-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je stupanjem ZSSI/21-a na snagu proširen krug obveznika tako da obuhvaća ravnatelje javnih ustanova za upravljanje nacionalnim parkovima. Nadalje navodi da je temeljem odredbe članka 135. stavka 1. Zakona o zaštiti prirode („Narodne novine“ broj 80/13., 15/18., 14/19. i 127/19.) u svezi s odredbom članka 44. stavka 3. Zakona o ustanovama („Narodne novine“, broj 76/93., 29/97., 47/99. i 35/08. i 127/19.), Ministarstvo gospodarstva i održivog razvoja 22. studenoga 2022. donijelo odluku kojom je imenovan na funkciju vršitelja dužnosti Javne ustanove Nacionalni park Brijuni do provedbe javnog natječaja za imenovanje ravnatelja, a najdulje na razdoblje od šest mjeseci.

Slijedom navedenog, traži mišljenje Povjerenstva smatra li se povodom obnašanja funkcije vršitelja dužnosti Javne ustanove Nacionalni park Brijuni obveznikom ZSSI/21-a te je li dužan Povjerenstvu podnijeti imovinsku karticu.

Člankom 37. Zakona o ustanovama propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više puta te da istu dužnost obnaša i kroz dulje vremensko razdoblje.

U konkretnom je slučaju Eduard Kolić imenovan na dužnost vršitelja ravnatelja Javne ustanove Nacionalni park Brijuni 22. studenoga 2022., odnosno 11 mjeseci nakon što je na snagu stupio ZSSI/21, kojim su ravnatelji predmetnih ustanova postali obveznici istog Zakona.

Stoga Povjerenstvo zaključuje da je Eduard Kolić, povodom obnašanja dužnosti vršitelja ravnatelja Javne ustanove Nacionalni park Brijuni, obveznik u smislu odredbe članka 3. stavka 1. podstavka 61. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ustanove koja upravlja zaštićenim područjem prirode primjenjuju odredbe tog Zakona, slijedom čega je dužan Povjerenstvu podnijeti imovinsku karticu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Eduard Kolić, putem e-maila
2. Objava na internetskoj stranici Povjerenstva
3. Pismohrana